ইম্ফাল, নভেম্বর ২৮ : মণিপুরী সঙাই ফেষ্টিভেলগী শরুক অমা ওইনা পাঙথোকখিবা ইম্ফাল লিটরেচর ফেষ্টিভেলদা শরুক য়াবা লাকখিবা শ্রীলঙ্কাগী মমিং লৈরবা অইবা লোয়ননা ফেয়ার এন্ড গোডেজ এৱার্দ ফংখ্রবা অয়াথুরাই সন্থাননা মণিপুরগী ফজরবা শক্তম অমসুং হৌজিক চত্থরিবা সঙাই ফেষ্টিভেল অসি উরুবদা মণিপুরদা অমুক হন্না লাক্নিংবা ফাওহল্লে হায়না ফোঙদোকখ্রে।
 থা অসিগী ২৫দগী চত্থবা হৌখিবা নুমীৎ হুম্নীগী ওইবা ইম্ফাল লিটরেচার ফেষ্টিভেলগী থৌরম অসি ঙরাং মায়পাক্না লোক্তাক্তা লৈবা মন্ধা আইলেন্দদা লোইশিনখি।  ফেষ্টিভেল অসিদা শরুক য়াবা লাকখিবা মমিং লৈরবা অইবশিংনা লিটরেচারগা মরী লৈনবা থৌরম কয়াদা শরুক য়ারম্বগা লোয়ননা তোঙান তোঙানবা মফম কয়াদা পাঙথোক্লিবা সঙাই ফেষ্টিভেলগী থৌরমশিংদসু শরুক য়ারমখি।  মোইরাং খুনৌদা লৈরিবা সঙাই ইথনিক পার্কতা চৎতুনা তোঙান তোঙানবা কম্ম্যুনিটিশিংগী ইথনিক হাটশিং অসি উবদা অপেনবা অমসুং নুংঙাইবা ফোঙদোক্লমখি।  মণিপুরদা লৈমিন্নরিবা কাঙলুপ কয়াগী মশকসু ফেষ্টিভেল অসিনা তাকপা ঙম্লে হায়নসু ফোঙদোক্নরমখি।
 নুমীৎ হুম্নী চত্থখিবা লিটরেচর ফেষ্টিভেল অসিগী থা অসিগী ২৮ দা জে এন মণিপুর দান্স একাদেমীদা হৌদোক্লবা মতুঙদা মার্র্জি পোলো কমপ্লেক্সতা মণিপুর অমসুং মপানগী য়াওনা অইবা ১২০ লোম্না মশানা ইবা ৱারীমচা অমসুং শৈরেং পাথোক্নখি।  ঙরাই লোইশিনবগী থৌরম অদুদা লোক্তাক্তা লৈরিবা মনধা আইলেন্দদা মখল কয়াগী শৈরেং পাবা অমসুং ৱা ঙাংবগী থৌরম পাঙথোকখি।  বাংলাদেশকী ঢাকাদা লৈবা বাংলা একাদেমিদা ডিপুটি দিরেক্টর ওইরিবা এমদি শাহাদাত হুসেননা ফোঙদোকখিবদা, মণিপুরদা অহানবা ওইনা লাকপদা উরিবা শক্তমশিং অসিনা ঐখোয়গী পূক্নিংবু শুহ্মৎলে।
 ঐখোয় পুম্নমক লিটরেচর ফেষ্টিভেল অসিনসু অমত্তা ওইহনবা ঙম্লে।  মসিসু অচৌবা মায় পাকপা অমনি হায়খি।  ইন্দিয়া অমসুং মপান্দগী লাকপা অইবা ১৮ না শরুক য়াখিবা ফেষ্টিভেল অসিগী অরোইবা নুমীৎতা লোক্তাক্কী ঈয়ায়দা হি তোংদুনা শৈরেং পাবা অমসুং ঈশৈ শকপগী থৌরমসু পাঙথোকখি হায়রি। 